АхъшэщIэхэм зи сурэт тетыну къалэхэр къыхах
УФ-м Кавказ Ищхъэрэм и IуэхухэмкIэ и министерствэм и сайтым мэкъуауэгъуэм и 21-м щаублащ сом 200-рэ 2000-рэ хъууэ къыдэкIыну тхылъымпIэ ахъшэщIэхэм Грознэ, Дербент къалэхэм я сурэтхэр тетыныр зыфIэкъабылхэм я Iэ Iэтыр.
Дербент къалэр илъэс 2000, Гроз-нэ къалэр илъэс 200 зэрырикъур гъэлъэпIэным епха Iуэхугъуэхэр къызэгъэпэщынымкIэ комитетым жэуап зыхь и секретарь, Кавказ Ищхъэрэм и IуэхухэмкIэ УФ-м и министрым и япэ къуэдзэ Байсултанов Одес къызэрыхигъэщамкIэ, мы къалэхэм я сурэтхэр Урысей ахъшэхэм тетыныр яхуэфащэщ, сыту жыпIэмэ, Грознэ къалэр ди къэралым зиужьынымрэ къэщIэрэщIэжынымрэ и нэщэнэ хъуащ, Дербентщи — ар Кавказ Ищхъэрэм и къалэ пасэрей дыдэхэм ящыщщ, тхыдэм и лIэщIыгъуэ зыбжанэ къикIуащ, щIыбым дэт музейм хуагъадэ. Дербент дэт Нарын-къалэ быдапIэр хабжащ дунейпсо щэнхабзэм и щIэину ЮНЕСКО-м ихъумэхэм.
УФ-м и Президентым къищта унафэм ипкъ иткIэ, Грознэ къалэм и илъэс 200-р 2018 гъэм ягъэлъэпIэнущ, апщIондэхукIи екIуэкIынущ Дербент илъэс 2000 зэрырикъум иращIэкI гуфIэгъуэ Iуэхугъуэхэри.
«Апхуэдэ махуэ лъапIэхэм ирихьэлIэу мы къалэхэм я сурэтхэр зытет тхылъымпIэ ахъшэщIэхэр къыдэкIыныр къезэгът икIи игъуэ дыдэт», — жеIэ Байсултанов Одес.
Фигу къэдгъэкIыжынщи, мы гъэм и мэлыжьыхь мазэм УФ-м и Банк Нэхъыщхьэм и унафэщI Набиуллинэ Эльвирэ жиIащ 2018 гъэм сом 200-рэ сом 2000-рэ хъу ахъшэщIэхэр къыдагъэкIыну зэрамурадыр. ТхылъымпIэ ахъшэм и теплъэу щытынур къыхахынущ цIыхубэм нэхъ гунэс ящыхъум елъытауэ.
Сом 2000 хъу купюрэм зи сурэт тетынкIэ хъуну къалэхэм я бжыгъэм Дербентыр хагъэхьэныр къыхэзылъхьар Дагъыстэн Республикэм и Iэтащхьэ Абдулатипов Рэмэзанщ. Абы иужькIэ «Избирательная компания» PR-агентствэм утыку кърихьащ Нарын-къалэ быдапIэмрэ «Анэр мэщыгъуэ» фэеплъымрэ я сурэтхэр къыщыгъэлъэ- гъуа проектхэр.
Грознэ къалэм и Iэтащхьэ Хучиев Муслъим къызэрилъытэмкIэ, сом 200 хъу тхылъымпIэ ахъшэм тетыну хуэ-фащэт Урысейм щынэхъ ин дыдэ муслъымэн тхьэлъэIупIэм — «Шэшэным игу» зыфIащауэ Кадыров Ахъ-мэт-Хьэжы и цIэр зезыхьэ мэжджытым.
Къыхэгъэщыпхъэщ КИФЩI-м и хэгъуэгухэм къыхалъхьа жэрдэмыр зэрыдиIыгъыр.
УФ-м Кавказ Ищхъэрэм и IуэхухэмкIэ и министерствэм
и сайтым къитхащ.
